Capitulum generale anno Domini millesimo quadringentesimo trigesimo primo. ORATIONES. 1.  Pro sanctissimo in Christo patre ac domino domino Eugenio divina providentia Papa IV nunc universalem Ecclesiam gubernante, et pro dominis nostris cardinalibus,… *etc. ut in formula consueta*. 2.  Pro serenissimo… *etc. ut in anno* 1424. 3.  Pro burgensibus… *etc. ut in anno* 1401. 4.  Pro pace… *etc. ut in anno* 1416. 5.  Pro felicis… *etc. ut in anno* 1425. [DIFFINITIONES]. 6.  Cum Ordo noster… *etc.* pro expensis dicti Ordinis ad universalis Ecclesiae generale concilium in civitate Basileensi… *etc.* contributionem sex millium florenorum… *etc. ut in anno* 1411, *n° 7. 7.  Quia generale Capitulum reverendissimum patrem dominum Cistercii et quosdam Ordinis alios abbates numero plures deputavit et ordinavit, deputat et ordinat ad eumdem, communibus Ordinis expensis, pro ipso Ordine ad generale universalis Ecclesiae concilium in civitate Basileensi, divina favente clementia, proxime celebrandum et residendum in eodem usque ad finem et complementum celebrationis eiusdem, idcirco pro solvendis eorum stipendiis imponit super universum Ordinem, omnium videlicet monasteriorum utriusque sexus, summam sex millium librarum turonensium eisdem monasteriis per praefatum dominum Cistercii vel alios, quod ad hoc duxerit secum vocandos distribuendam et imponendam. Taxa vero seu determinatio pecuniarum, quam quilibet praedictorum abbatum in praedicto concilio existentium, et quamdiu in ipso residebunt seu residebit, talis erit : Dominus Cistercii pro suis stipendiis quotidie tres francos recipiet ; quilibet vero aliorum abbatum unum francum recipiet. Adiungit etiam idem generale Capitulum, quod ubi ultra sex menses in futurum duraret dictum generale concilium et praedicta summa sex millium imposita pro stipendiis praedictorum mittendorum non sufficeret, licebit praenominatis domino Cistercii una cum aliis per eos convocandis abbatibus ulteriorem summam Ordini rursus simili modo imponere, quae pro toto tempore durationis concilii praedicti, ad solutionem stipendiorum et sub eadem taxatione praedictis sufficiat deputatis. Ceterum praedicto domino Cisterciensi, ceteris abbatibus secum evocatis vel evocandis committitur, ut collectores sufficientes et idoneos, prout eis expedire videbitur, et tot quod voluerint in qualibet natione deputent et instituant ad levandum, exigendum et recipiendum, ab omnibus et singulis monasteriis Ordinis utriusque sexus, quotas ipsis et cuilibet ipsorum de praedicto subsidio imponendas, omnesque abbates et abbatissas et officiarios seu officiarias eorumdem monasteriorum et cuiuslibet ipsorum per censuras Ordinis ac alia iuris et iustitiae remedia, invocato ad hoc, si necesse fuerit, quorumcumque iudicum ecclesiasticorum auxilio et favore brachii saecularis, ad praedictarum quotarum solutionem viriliter et debite compellendum, in plenaria Ordinis potestate. 8.  Temeritatem intolerabilem quorumdam Ordinis abbatum, qui tamquam propriae salutis immemores, et quasi Deum non timeant, aut nullam velint hominibus reverentiam exhibere, apostolica simul et regularia ipsius Ordinis statuta super missione scolarium cum debitis provisionibus ad studia generalia, prorsus observare contemnunt et formidandas excommunicationis aliorumque generum poenas, adversus ipsos in eisdem statutis notorie promulgatas, palam incurrere et in eis non erubescant damnabiliter permanere, generale Capitulum ultra sustinere non valens aut volens provisori collegii Sancti Bernardi Tolosae districte iniungendo praecipit et mandat, quatinus omnes et singulos abbates et officiarios monasteriorum Ordinis in provinciis Tolosana, Burdegalensi, Auxitanensi necnon in regnis, terris et dominiis illustrissimis et serenissimis principibus dominis regibus Castellae, Navarrae et Arragoniae subditis constitutorum, per censuras Ordinis aliaque iuris et iustitiae remedia, invocando ad hoc, si necesse fuerit, quorumcumque iudicum ecclesiasticorum ac saecularium auxilium et favorem, per se vel per alium, quibuscumque dilationibus et excusationibus postpositis, viriliter compellant ad mittendum ad studium seu alia studia generalia iuxta praedictorum statutorum dispositionem scolares suos, ipsosque cum debitis provisionibus in eisdem studiis deinceps iugiter tenendum, prout praedicta statuta salubriter volunt et decernunt. Vult insuper et ordinat idem Capitulum quod praefatus provisor omnes et singulos praedictos abbates et quemlibet ipsorum, quos sufficienti informatione praehabita invenerit excommunicationis sententias seu poenas alias in praedictis statutis adversus abbates suos scolares ad eadem studia generalia non mittentes legitime promulgatas incurrisse, palam et publice tam in ipsius Ordinis monasteriis, quam in civitatibus et villis et aliis locis, de quibus expedire sibi videbitur, excommunicatos denuntiet ac faciet et procuret diligenter denuntiari ; eisdem absolutionis beneficium nullatenus impertiendo, donec in dicto collegio Tolosae seu aliis Ordinis collegiis in studiis generalibus constitutis suos scolares cum debitis provisionibus, iuxta dictorum statutorum dispositionem, ut praemissum est, efficaciter tenuerint et habuerint ac de solvendo duplum expensarum, quas fecissent sui scolares, si eos, ut tenebantur, in dictis generalibus studiis hactenus tenuissent, iuxta ordinationem sequentis Capituli generalis sufficienter dederint, et quilibet eorum dederit cautionem. Ad quod quidem proximum generale Capitulum ipse provisor eosdem abbates et quemlibet ipsorum peremptorie citare non omittat personaliter responsurum vel responsuros ad omnia et singula quae, super praemissis et aliis tunc occurrentibus seu ea tangentibus, per promotorem causarum eiusdem Capituli ipsis et cuilibet ipsorum obiicientur. Si vero praedicti abbates seu aliqui ipsorum animo indurato, quod absit, praefato provisori in praemissis obedire contempserint, et de mittendo ad dictum Tolosanum seu alia studia generalia scolarem vel scolares, quem vel quos ad eadem, secundum praedictorum statutorum dispositionem mittere tenentur, vel tenetur, negligentes fuerint aut remissi seu negligens fuerit aut remissus, de praedictis sententiae excommunicationis et aliis poenis, quibus occasione praemissorum reperti fuerint innodati, temerarie non curando, nisi per eumdem provisorem seu alium vel alios per ipsum deputandum aut deputandos legitime moniti infra triginta dies post huiusmodi monitionem resipiscant, ad praedictum studium Tolosanum seu alia studia generalia suos, ut praemissum est, miserint scolares, idem provisor seu deputatus vel deputati per ipsum, omnes huiusmodi abbates sic delinquentes et quemlibet ipsorum eo ipso a regimine et administratione spirituali et temporali suorum monasteriorum in plenaria Ordinis potestate penitus suspendantur ab eorumdem monasteriorum regimine, sufficientes ex eisdem monasteriis monachos deputando et ordinando, donec per dominum Cistercii vel praedictum sequens generale Capitulum super ulteriori eorumdem abbatum punitione aliter ordinatum extiterit ; prioribus, supprioribus et aliis quibuscumque regularibus et subditis eorumdem monasteriorum personis districtius inhibendo, ne eisdem abbatibus, tam impudenter et voluntarie in sordibus excommunicationis persistentibus, deinceps obediant, vel ab eis ecclesiastica recipiant sacramenta, seu cum eis in aliquo participent, nisi dumtaxat in casibus a iure permissis, quamdiu sic permanserint dictis sententiis et poenis damnabiliter innodati. Si tamen praedicti abbates salubriter ad cor redierint, et praefato provisori humiliter obediendo suos ad praedictum Tolosanum studium seu ad alia studia generalia, ut praemissum est, scolares miserint et tenuerint, generale Capitulum cum eisdem mitius agere volens, eidem provisori auctoritatem demum committit ipsos et quemlibet ipsorum a praedicta excommunicationis sententia misericorditer absolvendi, dispensandique super irregularitate occasione praemissorum per ipsos forte contracta, si sic ligati divinis se immiscendo, dum tamen sic absoluti vel absolvendi de veniendo ad praedictum proximum sequens generale Capitulum sufficientem, ut praemissum est, eidem provisori tradiderint cautionem. Omnibus igitur et singulis prioribus, supprioribus et aliis quibuscumque ipsi Ordini subditis regularibus personis generale Capitulum, sub excommunicationis latae sententiae et inobedientiae poenis, districte praecipit et mandat, quatinus in praemissis et ea tangentibus seu dependentibus ab eisdem praefato provisori diligenter assistant, et eidem in omnibus humiliter pareant et devote. Requirens denique idem Capitulum, cum reverentia qua decet, omnes et singulos iudices ecclesiasticos et saeculares, ceterosque christifideles per praefatum provisorem requirendos, quatinus in subsidium iuris et favorem ac fomentum studiorum ac religionis, eidem provisori suos dignentur in praemissis favores benevolos liberaliter impertiri. 9.  Attenta paupertate monasterii de Insula Barrensi, generale Capitulum eidem compatiens pensionem 40 francorum datam et assignatam per visitatorem et conventum ipsius monasterii de Insula, fratri Ioanni de Londeyo quondam abbati dicti monasterii, reducit idem Capitulum ad summam 10 francorum, cum duplici prebenda consueta, proviso tamen quod dictus frater Ioannes compelli possit ad missas celebrandas et ad alias observantias regulares. 10.  Omnibus et singulis Ordinis abbatissis in virtute sanctae obedientiae ac depositionis poena inhibetur per generale Capitulum, ne ad preces cuiuscumque personae cuiuscumque conditionis aut status existat, puellas recipiant, quae non fuerint de legitimo matrimonio, et si quas receperint, quae non professionem praestiterint regularem, indilate expellere non omittant. 11.  Generale Capitulum ea districtione qua potest, mandat et iniungit abbatissae Vallis domicellae, ut confessorem iuxta Ordinis statuta habeat, alias abbatem Populeti a provisione confessoris eidem abbatissae facienda, dictum Capitulum ei declarat non obligari. 12.  Tractatum habitum inter abbatissam et conventum monasterii monialium de Sancta Horda, et praepositum et canonicos ecclesiae collegiatae Sanctae Crucis Pontis Moncionis, de et super iure patronatus, quod habent dictae moniales in curia Sancti Remigii de Maderiis prope muros dicti Pontis Moncionis, pro annuo censu duodecim librarum cerae vel viginti quatuor grossis praedictis abbatissae et conventui et earum successoribus, per praefatos praepositum et canonicos annis singulis in festo beati Martini hiemalis perpetuo persolvendis, approbat et confirmat Capitulum generale. 13.  De Valle Dei et de Follina monasteriorum abbatibus et eorum cuilibet, altero legitime se excusante, committit generale Capitulum districtissime iniungendo, quatinus quanto celerius poterunt ad monasterium de Sitich personaliter accedentes ibidem visitent et reforment tam in capite quam in membris quaecumque in eodem repererint visitanda et reformanda, et signanter se diligenter informent de institutione fratris Laurentii, qui se gerit pro abbate dicti monasterii de Sitich, et qui, ut fertur, intrusus est, et simonia institutus. Quod si sic repererint, ipsum fratrem Laurentium sic fore promotum et institutum, ipsum deponent, et alium ad hoc idoneum dicto monasterio praeficiant, in plenaria totius Ordinis potestate. 14.  Capitulum generale abbati de Sancto Benedicto committit, quatinus diligenter se informet de et super discordia mota inter abbatem et conventum de Vallibus in Ornesio, et abbatissam de Valle benedicta, et partibus auditis quantum poterit, iustitiae ministret complementum, praedictos abbatem et conventum ad solvendum eidem abbatissae annuum censum, videlicet 30 bicheta frumenti et 60 avenae terminis debitis, compellat. Abbatissae vero inhibeat sub excommunicationis et depositionis poenis, ne de cetero cum praedictis abbate et conventu, occasione solutionis praedicti census, violenter seu propria voluntate agat, aut ipsis aliquam vexationem seu damnum per quoscumque procuret, quod si contra praemissa attentare praesumpserit, praedictas excommunicationis et depositionis sententias se noverit incursuram. 15.  Diffinitionem in Capitulo generali dudum salubriter editam, qua praecipitur ut in missis conventualibus, dum sacerdos praefationem pronuntiando dicit *Gratias agamus Domino Deo nostro*, omnes in choro existentes ob reverentiam divinae Maiestatis quam laudant angeli et dominationes tremunt, reverenter se inclinent donec respondeatur *Dignum et iustum est*. Praesens generale Capitulum laudans et approbans et confirmans, singulosque ipsius Ordinis professores ad semper se humiliandum sub potenti manu Dei eiusdemque gloriosae Matris, tanto ferventius satagit inducere, quanto praesentium temporum durante malitia certius ipsos lamentabiliori cognoscit esse subiectos desolationi, statuit, ordinat et diffinit, quod de cetero in memoriam et qualemcumque recognitionem beneficii, per amaram nostri Salvatoris passionem nobis exhibiti, quotiens hymnus *Te Deum laudamus* ab eisdem Ordinis professoribus cantabitur, cum dicetur ille versus *Te ergo quaesumus tuis famulis subveni quos pretioso sanguine redemisti*, omnes stalla exeuntes capitibus discoopertis reverenter inclinent. Similiter in omnibus hymnis matutinorum, laudum, tertiae, vesperarum et completorii, ac etiam in antiphonis vesperarum omnium solemnitatum Virginis gloriosae, omnes extra stalla erecti usque ad praedictorum hymnorum et antiphonarum finem permaneant, et ad omnes collectas de ipsa Virgine Beatissima capitibus, ut praemissum est, discoopertis, omnes extra stalla sua permaneant humiliter inclinati. 16.  Omnes et singulas diffinitiones, ordinationes et statuta in duobus praecedentibus Capitulis generalibus editas praesens generale Capitulum approbat, ratificat et confirmat, ipsas volens et mandans inviolabiliter observari. Diffinitionibus adversus abbates et monachos, qui tunicas nigras, gippones, camisias lineas, seu alios quoscumque habitus inordinatos portare seu in cameris dormitoriorum Ordinis quaecumque ostia tenere, vel in eisdem cameris culcitras plumeas aut linteamina quovis modo habere, vel in ipsis cameris quoscumque saeculares ad dormiendum vel aliquid aliud inepte faciendum introducere praesumunt, specialiter addendo, quod abbates in praemissis delinquentes, seu qui suos subditos in praedictis culpabiles non corrigant et puniunt, ipso facto suspensionem a divinis per tres menses incurrant, et temporali suorum monasteriorum per sex menses continuos priventur administratione. Monachi vero pro prima vice ultimi omnium aliorum monachorum per sex menses constituantur. Et si denuo *recidaverint,* mancipentur carceribus, inde nullatenus exituri absque patrum abbatum eorumdem licentia speciali. Quas poenas tam abbatibus quam monachis sic delinquentibus dominus Cistercii et quatuor primi abbates ac eorumdem commissarii poterunt et tenebuntur infligere, ac easdem poenas, prout ipsis expediens visum fuerit, aggravare. 17.  Item, abusum detestabilem quorumdam Ordinis abbatum, qui sub praetextu guerrarum in diversis mundi partibus, proh dolor ! vigentium colore sibi quaesito a suis monasteriis se absentant, et tamquam mercenarii creditas eis oves pretioso Christi sanguine redemptas, lupinis morsibus non erubescunt lamentabiliter exponere, non contenti stare in civitatibus, oppidis, castris vel aliis locis tutis suis monasteriis vicinis et propinquis, in quibus securam habere mansionem, et circa regimen eis commissum pro parte magna fructuose possent vacare, generale Capitulum refrenare satagens, statuit, ordinat et diffinit quod de cetero abbates, qui propter quascumque guerras vel occasiones in suis secure non poterunt monasteriis residere, in civitatibus, locis, vel oppidis suis monasteriis propinquioribus et vicinioribus suam faciant residentiam, nec absque suorum patrum abbatum licentia, suorumque conventuum expresso consensu, cuicumque abbati circa Ordinis facta generalia non occupato liceat aliter extra suum residere monasterium, mandans idem Capitulum et sub excommunicationis sententia praecipiens omnibus abbatibus, extra sua monasteria propter guerras vel alias quascumque causas existentibus, quatinus infra unius mensis spatium a praesentis diffinitionis publicatione computandum, ad eadem sua monasteria vel, ut praemissum est, ad loca tuta eisdem viciniora accedere non omittant, ibidem officium eis commissum de cetero solito diligentius impleturi. 18.  Item, cum sicut periclitatio seu subversio naviculae rationabiliter imputatur nautae absenti, et de omnibus bonis in naviculo existentibus et propter suam absentiam perditis, ipsa nauta culpandus est et corripiendus ac si naviculam ipsam destruendo eadem bona in aquam proiecisset, ita desolatio et destructio monasteriorum, quae propter abbatum ab eisdem monasteriis absentiam destruuntur eisdem abbatibus rationabiliter debeat imputari ; sintque merito huiusmodi abbates tamquam suorum monasteriorum dilapidatores acerrime puniendi, statuit, ordinat et diffinit generale Capitulum, quod de cetero abbates, qui se, ut praemissum est, in suis monasteriis vel locis eisdem propinquioribus non residerunt, diligenter vigilaturi circa bonorum eis commissorum custodiam, de bonis omnibus eorumdem monasteriorum quae durante ipsorum absentia eadem monasteria perdiderint, teneantur respondere, et tamquam bonorum suorum monasteriorum dilapidatores indissimulanter puniantur ; frivolis appellationibus aut aliis allegationibus per ipsos forte proponendis non obstantibus quibuscumque. 19.  Depositionem et privationem fratris Ioannis Milfur a statu et dignitate abbatiali monasterii de Alta sylva, Ordinis Cisterciensis, Tullensis dioecesis, per abbatem Morimundi factam, praesens generale Capitulum, attentis diligenter quae circa praemissa erant attendenda, ratificat, approbat et confirmat, ipsumque fratrem Ioannem Milfur propter sua demerita excommunicat, excommunicatum per omnes et singulas Ordinis personas super hoc requirendas, et in omnibus locis de quibus huiusmodi personis videbitur expedire, mandat denuntiari. 20.  De Firmitate, de Caroliloco, de Maceriis, de Theoloco et de Ursicampo monasteriorum abbatibus et eorum cuilibet per se et in solidum committit generale Capitulum, quatinus omnes et singulas personas Ordinis universi, quas in quibuscumque pecuniarum summis aut rebus aliis repererint obligari monasterio Cistercii, ad satisfactionem compellant auctoritate memorati Capituli viriliter et debite, in ipsius Capituli et totius Ordinis plenaria potestate. 21.  Institutionem et destitutionem abbatissae per dominum Morimundi in monasterio de Freistorf factas, praesens Capitulum ratificat et confirmat. 22.  Abbatissae Sancti Antonii prope Parisius sub poena depositionis… etc. districte iniungit et mandat praesens Capitulum, ut de cetero abstineat a personarum saecularium in suo monasterio receptione, absque domini Cistercii vel Capituli generalis licentia speciali. 23.  Provisori collegii Sancti Bernardi Parisiensis committit generale Capitulum, ut omnes abbates Ordinis, qui eidem collegio pecuniarum vel censuum summa tenentur, ad satisfaciendum eidem collegio compellere possit, in plenaria Ordinis potestate. 24.  Sufficienter informatum generale Capitulum, quod soror Ioanna Scote nuper secundum Ordinis statuta in abbatissam monasterii monialium Sanctae Mariae de Goiono, Tolosanae dioecesis, electa et per abbatem monasterii Bonifontis fuit confirmata, eiusdem electionem electionisque confirmationem ratificat et approbat, eidem abbatissae quae ferventem zelum ad Ordinis observantias regulares, suique monasterii relevationem in spiritualibus et temporalibus, commendandam habere dignoscitur affectionem, pro speciali gratia concedens, ut moniales honestae conversationis et integrae famae cuiuscumque religionis existant, usque ad numerum duodenarium in dicto monasterio recipere, ac easdem et quamlibet earum ad professionem admittere possit regularem. 25.  Abbati monasterii Bonifontis facultatem audiendi confessionis omnium regularium personarum monasterii monialium Sanctae Mariae de Goiono, seu eisdem per immediatum sequens quinquennium dumtaxat, de confessore sufficienti et idoneo providendi committit Capitulum generale. 26.  Multiplices et graves sumptus quos sustinere compellitur frater Ioannes Magdale, monachus monasterii Populeti, ad laudem et exaltationem Ordinis, gradum magisterii in theologia in Universitate Tolosana, Domino concedente, in proximo recepturus, generale Capitulum mature considerans ad ipsosque sumptus faciendos et perferendos, dictum fratrem Ioannem ex se nullatenus esse sufficientem relatione veridica certificatum, ut fortassis ipse frater Ioannes a receptione praedicti gradus, qui suis actibus virtuosis laudabiliter promeruit insigniri, ob defectum modicae pecuniae in iacturam et intolerabilem totius Ordinis ignominiam quovis modo retardetur vel privetur, idem Capitulum abbatem et conventum praedicti monasterii Populeti attente rogat et hortatur, eisdem nihilominus districte praecipiendo quatinus favores benevolos quos hactenus praefato fratri Ioanni liberaliter exhibuerunt benigne continuando pro praedictis sumptibus supportandis, infra festum Omnium Sanctorum proxime futurum summam centum florenorum Arragoniae realiter et efficaciter sibi non omittant ministrare. 27.  Controversiam inter abbatissam monasterii monialium Sanctae Mariae de Goiono ex una, et fratrem Guillelmum de Berges, monachum monasterii de Caduino, parte ex altera, prout ad aures Capituli generalis pervenit eo nuper exortam, quia dictus frater Guillelmus unam casulam et duas dalmaticas sericas contra voluntatem abbatissae et conventus dicti monasterii ab eodem monasterio asportavit et impignoravit, summarie cognoscendam atque terminandam abbati praedicti monasterii de Caduino generale Capitulum eidem abbati districte praecipiens et iniungens, quatinus praedictis partibus diligenter auditis secundum Deum et Ordinis statuta bonum et efficax studeat eisdem iustitiae complementum ministrare. 28.  Conceditur per generale Capitulum fratri Ioanni Magdalen, monacho de Populeto, in sacra pagina licentiato, ut tempore quo erit regens in collegio Sancti Bernardi Tolosae stipendia regenti dictum collegium dari consueta secundum apostolica et nostri Ordinis instituta recipiat, videlicet ab abbate de Bolbona ; insuper mandat idem Capitulum abbati de Bolbona ut dicto fratri Ioanni tradat de contributionibus Ordinis per ipsum receptis vel recipiendis pro festo suo faciendo viginti florenos. 29.  Cum frater Simon, quondam abbas de Roseriis, propter sua demerita ab abbatiali dignitate dicti monasterii per generale Capitulum depositus fuerit, et postmodum vitam suam in melius commutare studuerit, prout veridica relatione dicto Capitulo extitit expositum ; propterea dictum Capitulum eidem fratri Simoni compatiendo ipsum ad omnes actus Ordinis legitimos, gradus et dignitates, etiam ad abbatialem dignitatem inclusive, habilitat et relevat, si sua in posterum merita suffragentur. 30.  Placet Capitulo generali quod litterae eiusdem Capituli, quibus praesentes annectuntur, quam primum in monasterio Locedii abbas pacificus fuerit, suum de verbo ad verbum secundum eius tenorem sortiatur effectum, excepto quod assignationem diei coram nobis ad causam seu causas in contrarium eiusdem tenoris allegandas decernit idem Capitulum non tenendam. 31.  Attenta infirmitate abbatis de Bolbona generale Capitulum a via dicti Capituli ipsum de cetero habet favorabiliter excusatum, suam onerans conscientiam quod Domino concedente si in posterum convaluerit dictum Capitulum visitare teneatur, confessoremque qui ipsum in casibus Capitulo reservatis absolvat, et ipse suos monachos absolvere possit semel infra proximum Capitulum, in plenaria Ordinis potestate ; eidemque abbati contributionem anni praesentis ipsum et suum monasterium concernentem in deductionem expensarum quas ipse fecit dictas contributiones colligendo, idem generale Capitulum remittit gratiose. 32.  Quia generali Capitulo ad verum constat quod frater Ioannes dictus Gallardon, s. th. pr., dudum abbas monasterii de Vallibus Sernaii electionem de ipso factam per conventum monasterii de Roseriis acceptaverit, et curam ac administrationem ipsius monasterii spiritualem et temporalem susceperit, dictum monasterium per aliquod tempus gubernaverit, regimen dicti monasterii de Vallibus resignando ; qui quidem abbas postea regimen praefati monasterii de Roseriis resignavit, et ad monasterium supradictum de Vallibus accessit, et absque patris abbatis auctoritate seu licentia regimen ipsius monasterii in spiritualibus et temporalibus temerarie suscepit, quam rem ferre non valens dictum Capitulum generale, sed modis omnibus obviare volens et remedium adhibere opportunum, declarat et decernit idem generale praefatum fratrem Ioannem Gallardon abbatem non esse, nec aliquod ius habere in monasteriis antedictis ; eidem fratri sub poena excommunicationis et carceris inhibendo, ne de cetero se intromittere praesumat de regimine monasteriorum praetactorum, omnibusque personis dictorum monasteriorum regularibus prohibet idem generale Capitulum, ne dicto fratri Ioanni in aliquo obedientes existant, sed ipsum a suis monasteriis, si opus sit, totaliter expellant. 33.  Confirmationem electionis seu provisionis factae in monasterio de Vallibus Sernaii per abbatem Mortuimaris, s. th. pr., commissarium in hac parte abbatis Savigniaci, ac etiam institutionem fratris Dominici in abbatem dicti monasterii de Vallibus per dictum de Mortuomari novissime instituti, laudat, confirmat et approbat Capitulum generale, mandans et districte praecipiens omnibus et singulis eiusdem monasterii de Vallibus personis regularibus, quatinus eumdem fratrem Dominicum in suum abbatem recipiant, eidemque de cetero reverentiam exhibeant debitam et devotam, ac de bonis omnibus iuribus et emolumentis ad idem monasterium pertinentibus fidelem et integram reddat rationem, ac de eisdem ipsum faciant et permittant libere uti et gaudere, fratrem Ioannem Gallardon absque generalis Capituli licentia in dicto monasterio seu locis pertinentibus ad ipsum deinceps nullatenus recipiendo, seu quamcumque facere residentiam permittendo. 34.  Reformationem omnium et singulorum monasteriorum in regno Angliae et partibus circumvicinis existentium domino Claraevallis, s. th. pr., cum adiuncto sibi per dominum Cistercii, committit generale Capitulum, ut in forma. 35.  Ad idem fiat pro domino Morimundi reformatio in regnis et dominiis totius Castellae, et in tota lingua occitana, et in omnibus dominiis et provinciis dictarum partium. 36.  Abbati monasterii de Dobberan annuit et concedit generale Capitulum ut possit eligere unum de fratribus suis in confessorem, qui ipsum a casibus Capitulo reservatis absolvere possit usque ad triennium, et ipse abbas suos monachos consimiliter absolvere possit a praedictis casibus in plenaria dicti Capituli generalis potestate. 37.  Quia abbas de Balerna sufficienter et legitime citatus fuerit ad comparendum Capitulo generali ad respondendum ad ea quae sibi obiicientur personaliter responsurus per promotorem causarum ipsius Capituli, non comparuit, per idem Capitulum reputatur contumax, et propter ipsius contumaciam excommunicatur, et per universa Ordinis monasteria, civitates et alia loca decernitur excommunicandus et denuntiandus, quotiescumque videbitur expedire ; et de novo citatur ad comparendum coram domino Cistercii in monasterio Cisterciensi, vel alibi, ubi pro tunc erit idem dominus Cistercii, ad diem 24 mensis octobris proxime futuri, responsurus personaliter ad ea quae per procuratorem causarum Ordinis sibi pro tunc obiicientur. Omnibus et singulis prioribus, supprioribus, aliisque personis Ordini subiectis mandat et praecipit idem Capitulum praedictum abbatem excommunicatum denuntiare in eorum et dicti monasterii de Balerna capitulis, si et quoties super hoc requisiti fuerint. 38.  Quia frater Ioannes Gallardon, s. th. pr., sufficienter et legitime ad secundam diem praesentis generalis Capituli citatus personaliter responsurus ad ea quae sibi per promotorem causarum dicti Capituli obiicientur, minime comparuit, per idem Capitulum contumax reputatur, et propter eius contumaciam excommunicatus decernitur per omnia Ordinis monasteria, civitates et alia loca excommunicandus quoties videbitur expedire, et de novo citatur ad comparendum coram domino Cistercii in monasterio Cistercii, vel alibi, ubi… *etc. ut in n° praeced*. 39.  Reformationem omnium et singulorum monasteriorum in regnis et dominiis totius Castellae et in tota lingua occitana, et in omnibus dominiis et provinciis dictarum partium utriusque sexus consistentium, domino Morimundi, de Fonte Ioannis et de Morerola monasteriorum abbatibus committit generale Capitulum, coniunctim, mandans et iniungens eisdem, quatinus ad dicta monasteria et alia loca conventualia in dictis partibus et dominiis existentia ipsi tres coniunctim, vel duo, altero legitime se excusante, qui duo, tertio eorum legitime impedito, alium abbatem ad hoc idoneum possunt evocare, personaliter accedentes, visitent et reforment, cetera faciant in plenaria Ordinis potestate. 40.  De Salem, de Caesarea, et de Maris stella monasteriorum abbatibus committitur per generale Capitulum, quatinus ad monasterium de Fonte regis quantocius poterunt personaliter accedentes, eidem monasterio nunc vacanti aut non per resignationem fratris Ioannis de Ryndelbach ultimi abbatis dicti monasterii, de persona idonea et sufficienti per electionem canonicam aut alias per provisionem si huiusmodi electio per eligentium discordiam, quod Deus avertat, ad patrem abbatem devolvi contingeret, provideant, in plenaria auctoritate et potestate ipsius Capituli generalis, universis et singulis personis dicti monasterii regularibus mandat idem generale Capitulum, quatinus dictis abbatibus commissariis in praemissis et ea tangentibus obediant humiliter, auxiliumque, consilium praebeant et favorem. Si vero dictus frater nondum resignaverit, ut promisit facere domino Claraevallis, prout in commissione dicti domini Claraevallis continetur, ipsum ad huiusmodi resignationem faciendam compellant praedicti abbates in plenaria Ordinis et Capituli generalis potestate. Pensionem vero 20 florenorum rhenensium dicto fratri Ioanni per generale Capitulum assignatam anno quolibet ad dies vitae suae de bonis monasterii praedicti percipiendam, ubicumque fuerit, mandat idem generale Capitulum abbati futuro, ceterisque dicti monasterii officiariis praesentibus et futuris, quatinus illam sibi annuatim persolvant et tradant et illa eadem gaudere et uti faciant absque contradictione quacumque pacifice et quiete commissarii antedicti. 41.  Abbatibus de Caduino et de Gimundo et eorum cuilibet per se et in solidum committit generale Capitulum districtius iniungendo, quatinus fratrem Ioannem de Buxo abbatem monasterii de Calercio ad satisfaciendum abbati de Bolbona de summa 24 scutorum auri quos recognovit habere penes se antequam efficiatur abbas dicti monasterii de Calercio, compellant per omnes Ordinis censuras, in plenaria auctoritate antedicti Capituli generalis. 42.  Capitulum receptionem contributionum in tota lingua occitana et Vasconia abbati de Bolbona per immediate sequens triennium, committit, ut in forma. 43.  Licet pluribus et repetitis diffinitionibus, omnibus et singulis monasteriis monialium et abbatissis prohibitum fuerit conversos aut donatos sine Capituli generalis aut patris abbatis licentia recipere, praesens generale Capitulum neminem volens ignorantiae praetextu in talibus quidquam excusationis amplius in futurum allegare, praecedentes diffinitiones approbando de novo, districte sub poenis et censuris Ordinis prohibet praedictis monialibus, monasteriis et abbatissis, ne in posterum praedictos conversos et donatos sine Capituli generalis aut patris abbatis permissione ad professionem aut quovis modo alias recipiant, neque aliqua alia regularis Ordinis congregatio et persona id in aliorum monasteriorum donatis sine Capituli generalis licentia et eorum, ad quos spectat, provisione attentare praesumat. 44.  Quia nonnunquam per imprudentiam confessorum Ordinis suam falcem in alienam messem mittentium gravia dispendia provenire possunt, ideo praesens generale Capitulum eisdem incommodis occurrere volens, inhibet omnibus confessoribus Ordinis in casibus reservatis dispensare, sicut nec pro eisdem beneficium absolutionis cuiquam absque superioris auctoritate praestare possunt. Sic tamen a patribus et commissariis in omnibus monasteriis provideatur tam religiosorum quam monialium, ut nullum ex hoc animarum dispendium oriatur. 